Heidi Bank (V), 2024-02-29:
Tak for det.
Lovforslaget, vi drøfter i dag, vedrører værdiansættelsesprincipper for vores andelsboligforeninger.
Det er noget, der har stor betydning for den enkelte andelshaver, ligesom det har betydning for andelsboligforeningerne, og det gælder ikke mindst, når større vedligeholdelsesarbejder i en andelsboligforening skal planlægges.
Særlig centralt er det selvsagt ved køb og salg af andele.
Ingen har lyst til at købe for dyrt, og ingen har lyst til at sælge deres hjem for billigt.
Sådan har de fleste af os det nok.
Jeg kunne godt have ønsket mig, at vi havde fået ét vurderingsprincip, der gjaldt alle andelsboligforeninger.
Politisk taler vi evig og altid om at få ryddet op i lovgivningen, således at reglerne bliver lettere at navigere i, lettere at forstå, men ofte viser det sig sværere end som så.
Det gør det også, når det gælder værdiansættelsesprincipper for andelsboliger, hvor forhold som foreningernes geografiske beliggenhed, størrelser og alder spiller ind, ligesom det for et flertal i nogle andelsboligforeninger er væsentligt at fastholde et særligt ideologisk udgangspunkt.
Nu er vi heldigvis landet på en løsning, hvor der tages højde for netop de forskelligheder – en løsning, hvor vi giver muligheder og mindre bøvl til andelsboligforeningerne i stedet for begrænsninger.
Det er alt sammen i tråd med anbefalingen fra et flertal i Udvalg om andelsboliglovens værdiansættelsesprincipper.
Det er nogle lange ord, vi skal kunne her.
Udvalget har i arbejdet vejet hensynet til at begrænse andelsboligforeningernes merudgifter ved at indhente valuarvurdering op imod et ønske om retvisende valuarvurderinger.
Balancen er, at andelsboligforeningerne får mulighed for at forlænge gyldighedsperioden for deres valuarvurderinger fra 18 til 42 måneder.
Det sparer bøvl for de frivillige andelshavere, der sidder i andelsboligforeningernes ledelse, og det sparer andelshaverne penge, når valuarvurderingerne skal udarbejdes knap så ofte.
Det giver rent ud sagt mening.
Det er naturligvis forudsat, at den værdi, der til enhver tid bruges fra en valuarvurdering, er korrekt, når man skal ansætte andelsværdien.
Et andet element er, at de andelsboligforeninger, der ikke gør brug af den offentlige ejendomsvurdering, kan regulere værdien, så den følger den almindelige prisudvikling.
Nævnt er også en anbefaling fra Udvalg om andelsboliglovens værdiansættelsesprincippers arbejde.
Når vi politisk lemper reglerne for, hvor ofte en andelsboligforening skal have udarbejdet en valuarvurdering, giver det selvsagt mindre arbejde nu og her til dem, der har specialiseret sig på området.
Når det er sagt, hører det også med til fortællingen, at markedet for valuarvurderinger det seneste års tid er vokset løbende.
Flere og flere andelsboligforeninger har valgt valuarvurdering til som værdiansættelsesprincip.
60 pct. af andelsboligerne svarende til 121.500 boliger er beliggende i foreninger, der anvender valuarvurderinger, og tallet er stigende.
Her ligger tallet på 72 pct., og det er stigende.
Derfor har jeg også en klar forventning om, at man fra ministeriets side kommer til at følge udviklingen tæt, så andelsboligforeningerne bliver ved med at have adgang til det nødvendige antal valuarer – valuarer, der er veluddannet til opgaven og arbejder seriøst med området.
Det er vigtigt.
Med de bemærkninger vil jeg på vegne af Venstre sige tak for ordet.